VELIKI KOTAO

Nekom zgodom bio sam na večeri u hotelu *Jezero* na Plitvičkim jezerima s dvoje stranaca, Nijemcem i Francuzom. Odlučili su me počastiti jer sam im učinio veliku uslugu. Obojica su voljela dobro vino, pa su se skupe butelje nizale na stolu jedna za drugom.

Na početku večeri bili su vrlo uglađeni i ljubazni i naše se druženje odvijalo u finom ugođaju. Ali vino je polako učinilo svoje. Razgovor je sve više silazio s dobre ceste na krivudave staze i stranputice. Posebno je postao oštar i glasan kad su moji sustolnici ugazili u političke vode. Brzo su se zapetljali u kompliciranoj raspravi iz koje se nije vidjelo izlaza. Uskoro, kao da su se počeli nadmetati tko će prema meni biti grublji i neugodniji.

U to vrijeme mnogo se govorilo o ulasku u Europsku Uniju.

- Vidite, Njemačka je velika zemlja - tumačio je prvi - pa kad mi, Nijemci, uđemo u Europsku uniju, to će se osjetiti i vidjeti!... Unija vam je kao neki veliki kotao, pa kad Njemačka bućne u taj kotao, sve će prsnuti uvis kao da u njega bacite veliki but od krave.

- I mi, i mi, slušajte! - nadovezao se Francuz. - I mi smo velik i brojan narod! Ne može Unija bez nas. Znate li vi koliko nas ima? A ne!... Kad Francuska pljusne u taj kotao, i to će se vidjeti, kao da bacite unutra veliku plećku od vola!

Nakon što su se obojica ponosno pogledala, došao je red na mene da dobijem svoju porciju. Jer, budem li ponižen, njihova će vrijednost biti još veća:

- A vi, Hrvati, koliko vas ono ima?... Jedva malo više od četiri milijuna, zar ne?... Hajde, kažite iskreno i pošteno, što vi predstavljate u tom kotlu?

U meni je uzavrela krv. Iako sam znao da iz njih govori vino, ipak im nisam mogao ostati dužan. Zastao sam i šutio neko vrijeme, a onda sam rekao:

- Gospodo, mi, Hrvati, smo sol bez koje bi vaš but i vaša plećka bili bljutavi!

Razmišljajući kasnije o tom događaju, shvatio sam da je u riječima koje sam izrekao one večeri za hotelskim stolom, bila zapravo velika istina. I opomena za nas Hrvate.

Ako se mi, Hrvati, ne budemo držali poštenja i istine, morala i svoje tradicije koja nas je sačuvala kroz tolika stoljeća, u tom kotlu zaista nećemo značiti ništa. U tome je naša vrijednost i snaga zahvaljujući kojoj možemo ostati svoji, ali oplemeniti i druge.